[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 20.9.2010

COM(2010) 472 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

E υρωπαϊκά δίκτυα ευρυζωνικότητας: επένδυση στην ψηφιακά τροφοδοτούμενη ανάπτυξη

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή: ο στόχος ευρυζωνικής κάλυψης 3

2. Ευρυζωνικά δίκτυα: τεχνολογική πρόοδος και εξελίξεις στην αγορά 4

3. Επίτευξη του στόχου ευρυζωνικότητας 7

4. Κύριες δράσεις 13

1. Εισαγωγή: ο στόχος ευρυζωνικήσ κάλυψησ

Έως το 2020, όλοι οι Ευρωπαίοι να αποκτήσουν διαδικτυακή πρόσβαση πάνω από Megabit ανά δευτερόλεπτο (Mbps) και 50% ή περισσότερα ευρωπαϊκά νοικοκυριά να είναι συνδρομητές με ταχύτητα πάνω από 100Mbps .

Ο στόχος αυτός προέρχεται από το ψηφιακό θεματολόγιο για την Ευρώπη[1], εμβληματική πρωτοβουλία της στρατηγικής Ευρώπη 2020 [2] για έξυπνη, διατηρήσιμη και χωρίς αποκλεισμούς ανάπτυξη. Το ψηφιακό θεματολόγιο επανέλαβε επίσης το στόχο που ενέκρινε το Ευρωπαϊκό Συμβούλιο, οι βασικές ευρυζωνικές συνδέσεις να έχουν φτάσει σε όλους τους Ευρωπαίους έως το 2013. Για την επίτευξη αυτών των φιλόδοξων στόχων, είναι απαραίτητο να εκπονηθεί ολοκληρωμένη πολιτική, που να βασίζεται σε ένα συνδυασμό τεχνολογιών, καθώς και να υπάρξει προσεκτική παρακολούθηση της προόδου στην πάροδο του χρόνου[3].

Ο στόχος για ταχεία και υπερταχεία πρόσβαση στο διαδίκτυο επιλέχθηκε λόγω του κεντρικού ρόλου που θα διαδραματίσει στην οικονομική ανάκαμψη και στην παροχή μιας πλατφόρμας για στήριξη της καινοτομίας στο σύνολο της οικονομίας, όπως κατά το παρελθόν υπήρξαν η ηλεκτρική ενέργεια και οι μεταφορές. Η ανάπτυξη υπερταχέων δικτύων θα τονώσει έναν ενάρετο κύκλο για την ανάπτυξη της ψηφιακής οικονομίας, επιτρέποντας νέες ευρυζωνοβόρες υπηρεσίες να απογειωθούν και να τροφοδοτήσουν την αυξανόμενη ζήτηση των πολιτών, η οποία στη συνέχεια θα τονώσει περαιτέρω την ευρυζωνική ζήτηση.

Η παγκόσμια ευρυζωνική ζήτηση αυξάνεται κατά περίπου 50-60% κάθε χρόνο[4], οδηγούμενη από την επέκταση της χρήσης του διαδικτύου, από το απλό ηλε-ταχυδρομείο και τα αρχεία κειμένου (στην εποχή της τηλεφωνικής διαδικτυακής σύνδεσης των 56 Kbps) έως τη δικτυοπλοήγηση (με την έλευση της μόνιμα ανοιχτής ευρυζωνικής σύνδεσης) και στη συνέχεια αυξήθηκε η ένταξη γραφικών και οπτικοακουστικού περιεχομένου στους ιστότοπους (που υποστηρίζονται από την τρέχουσα γενιά ADSL, η οποία προσφέρει ταχύτητες τηλεφόρτωσης πάνω 2 Mbps και ανάρτησης 256 Kbps).

Στο πλαίσιο αυτό δεν είναι μόνο σημαντικές οι ταχύτητες τηλεφόρτωσης, αλλά μπορεί να απαιτούνται υψηλότερη συμμετρία (πολύ υψηλότερες ταχύτητες ανάρτησης) και μικρότερος χρόνος αναμονής για καινοτόμες υπηρεσίες και εφαρμογές. Υπάρχουν ήδη παραδείγματα υπηρεσιών που εξαρτώνται από αυτές τις συνδέσεις: έξυπνα ηλεκτρικά δίκτυα με μικρό χρόνο αναμονής που μπορούν να μειώσουν τις δαπάνες των καταναλωτών και το κόστος ηλεκτροπαραγωγής· υπηρεσίες υπολογιστικού νέφους σε πραγματικό χρόνο, που απαιτούν συμμετρικές ταχύτητες τηλεφόρτωσης και ανάρτησης και μπορούν να χρησιμοποιηθούν από μικρές επιχειρήσεις για μείωση του κόστους· και εντατικές υπηρεσίες ηλ-υγείας που προσφέρονται σε απομακρυσμένα νοσοκομεία και ασθενείς. Εξάλλου, ο ΟΟΣΑ κατέληξε πρόσφατα ότι η εξοικονόμηση κόστους σε τέσσερις μόνο τομείς της οικονομίας (μεταφορές, υγεία, ηλεκτρική ενέργεια και εκπαίδευση) θα δικαιολογούσαν την κατασκευή ενός εθνικού δικτύου οπτικής ίνας ως την κατοικία[5].

Έτσι, η έξυπνη, βιώσιμη και χωρίς αποκλεισμούς ανάπτυξη, όπως προβλέπεται από τη στρατηγική Ευρώπη 2020 θα εξαρτηθεί σε μεγάλο βαθμό από την αποτελεσματική και αποδοτική χρήση του διαδικτύου, ενώ η ταχύτητα πρόσβασης στο διαδίκτυο θα αποτελέσει βασικό παράγοντα για την επίτευξη αυτού του στόχου. Η διαδικτυακή πρόσβαση παρέχεται από - συνήθως ιδιωτικούς - φορείς εκμετάλλευσης δικτύων μέσα σε ανταγωνιστικό ρυθμιστικό πλαίσιο και υπαγορεύεται από εμπορικά συμφέροντα. Ωστόσο, λόγω του κρίσιμου ρόλου του διαδικτύου, τα οφέλη για την κοινωνία στο σύνολό της φαίνεται ότι είναι πολύ μεγαλύτερα από τα ιδιωτικά κίνητρα για επενδύσεις σε ταχύτερα δίκτυα. Συνεκτιμώντας την πρόσφατη οικονομική ύφεση, η τόνωση των επενδύσεων για ταχεία πρόσβαση στο διαδίκτυο πέρα από την τρέχουσα, τροφοδοτούμενη από την αγορά ανάπτυξη, είναι το κλειδί για την επίτευξη του στόχου ευρυζωνικότητας.

Οι επενδύσεις σε νέα δίκτυα πρέπει να υποστηρίζονται από τις δράσεις των εθνικών και τοπικών αρχών για μείωση του κόστους. Η Επιτροπή έχει ήδη συνδράμει τέτοιες ενέργειες με την περυσινή έγκριση των κατευθυντηρίων γραμμών για την εφαρμογή των κανόνων περί κρατικών ενισχύσεων[6]. Σε αυτές καθορίζονται οι όροι για τη δημόσια χρηματοδοτική στήριξη με μη εμπορικούς όρους για την εγκατάσταση ευρυζωνικών και υπερταχειών ευρυζωνικών συνδέσεων σε περιοχές όπου δεν αναμένονται εμπορικές επενδύσεις στο εγγύς μέλλον. Ο κύριος στόχος της παρούσας ανακοίνωσης είναι να συνδράμει περαιτέρω τις δράσεις των εθνικών και των τοπικών αρχών. Παρουσιάζεται ως ευρυζωνικό πακέτο με τις δύο άλλες ευρυζωνικές δεσμεύσεις που ανέλαβε η Επιτροπή στο ψηφιακό θεματολόγιο για ταχύ και υπερταχύ διαδίκτυο. Πρόκειται για τη σύσταση περί πρόσβασης νέας γενιάς (NGA) για παροχή ρυθμιστικής καθοδήγησης στις εθνικές ρυθμιστικές αρχές και το πρόγραμμα πολιτικής για το ραδιοφάσμα, για βελτίωση του συντονισμού και της διαχείρισης του ραδιοφάσματος και, επομένως, διευκόλυνση, μεταξύ άλλων, της ανάπτυξης ασύρματων ευρυζωνικών συνδέσεων.

Στο ακόλουθο τμήμα εξετάζονται η τεχνολογική πρόοδος και οι εξελίξεις της αγοράς που παρέχει το σημερινό πλαίσιο για την Ευρώπη. Στο τμήμα 3 εξετάζεται καθεμία από τις τέσσερις προτάσεις του ψηφιακού θεματολογίου προς τα κράτη μέλη και περιγράφεται πώς αυτές θα υποστηριχθούν σε ευρωπαϊκό επίπεδο. Τέλος, στο τμήμα 4 περιγράφονται μερικές από τις κύριες δράσεις παρακολούθησης.

2. Ευρυζωνικά δίκτυα: τεχνολογική πρόοδος και εξελίξεις στην αγορά

Επί του παρόντος οι ευρυζωνικές συνδέσεις διανέμονται κατά κύριο λόγο στους χρήστες στο σπίτι μέσω χάλκινου (π.χ. τηλέφωνο) ή ομοαξονικού (π.χ. καλωδιακή τηλεόραση) δικτύου ή/και ασύρματων δικτύων πρόσβασης, όπως κινητή τηλεφωνία 3G ή σταθερή ασύρματη πρόσβαση. Υπάρχουν περίπου 124 εκατ. σταθερές και 25 εκατ. κινητές γραμμές ευρυζωνικών συνδρομητών στην ΕΕ[7], η οποία είναι από τους πρωτοπόρους παγκοσμίως στην ευρυζωνική εγκατάσταση πρώτης γενιάς. Οι προσφερόμενες ταχύτητες ποικίλλουν, συνήθως όμως οι ταχύτητες τηλεφόρτωσης είναι πάνω από 2 Mbps και οι ταχύτητες ανάρτησης πάνω από 256 Kbps. Οι ταχύτητες αυξάνονται, ενώ στο διάγραμμα που ακολουθεί απεικονίζεται η λειτουργικότητα διάφορων ευρυζωνικών ταχυτήτων και πιθανές μελλοντικές εφαρμογές.

[pic]Σε εξέλιξη βρίσκονται αγοραστρεφείς αναβαθμίσεις της σταθερής διαδικτυακής πρόσβασης σε υψηλές ταχύτητες. Συλλογικά αναφέρονται ως δίκτυα NGA[8]. Ωστόσο, οι εξελίξεις είναι άνισες, τόσο μεταξύ των κρατών μελών όσο και μεταξύ περιφερειών στο εσωτερικό τους.

Τα καλωδιακά δίκτυα - που εξυπηρετούν περίπου 73 εκατομμύρια νοικοκυριά στην ΕΕ - αναβαθμίζονται σταδιακά σε υψηλότερες ταχύτητες με την εγκατάσταση του προτύπου DOCSIS3[9] και την επέκταση των οικείων δικτύων οπισθόζευξης. Ο καλωδιακός ανταγωνισμός παρέχει κίνητρα για τους φορείς εκμετάλλευσης δικτύων χαλκού να επενδύσουν σε VDSL - τεχνολογία που εκμεταλλεύεται την υπάρχουσα χάλκινη τηλεφωνική υποδομή - και σε οπτική ίνα έως την κατοικία (FTTH). Τόσο η FTTH όσο και το DOCSIS3 μπορούν να ικανοποιήσουν το στόχο ευρυζωνικότητας με ταχύτητες πάνω από 100 Mbps. Περισσότερο ανοιχτές αρχιτεκτονικές FTTH επίσης ενισχύουν τον ανταγωνισμό στην υποδομή μεταξύ παρόχων διαδικτυακών υπηρεσιών (ISP) βάσει αποδεσμοποίησης και σταδιακής εγκατάστασης εναλλακτικών υποδομών, αποτελώντας κινητήρια δύναμη για την ανάπτυξη νέων υπηρεσιών και εφαρμογών.

Εκτός από τις περιοχές όπου αντιμετωπίζουν ανταγωνισμό στις υποδομές, οι φορείς εκμετάλλευσης είναι απρόθυμοι να προχωρήσουν πέρα από τις καθιερωμένες τους εργασίες ADSL. Οι περισσότεροι φορείς εκμετάλλευσης δεν θεωρούν επιχειρηματικά εύλογη μια δικτυακή αναβάθμιση μεγάλης κλίμακας σε FTTH, λαμβάνοντας επίσης υπόψη ότι μέχρι στιγμής δεν είναι διαθέσιμες αρκετά ελκυστικές υπηρεσίες που θα παρακινούσαν τους πελάτες να πληρώσουν ακριβότερα. Η σύσταση για την NGA και η εφαρμογή του νέου κανονιστικού πλαισίου θα είναι αποφασιστικής σημασίας εν προκειμένω, δεδομένου ότι θα παράσχει ρυθμιστική ασφάλεια, προωθώντας τις επενδύσεις και τον ανταγωνισμό.

Οι επίγειες ασύρματες υπηρεσίες επόμενης γενιάς μπορούν να προσφέρουν ταχύτητες μεταφοράς πάνω από 30 Mbps και συνεπώς πληρούν το στόχο ευρυζωνικής κάλυψης[10]. Είναι ιδιαίτερα σημαντικές σε περιοχές με δύσκολο ανάγλυφο όπου η ενσύρματη πρόσβαση είναι πρακτικά αδύνατη. Ασύρματες συνδέσεις μέσω δορυφόρου θα μπορούσαν επίσης να αναλάβουν ρόλο στις περιοχές αυτές, αλλά θα απαιτηθεί περαιτέρω τεχνολογική ανάπτυξη ώστε η δορυφορική σύνδεση να συμβάλει σε καθολική κάλυψη με στόχο, έως το 2020, ταχύτητα 30 Mbps.

Για την επίτευξη του φιλόδοξου στόχου ευρυζωνικότητας, θα απαιτηθούν σημαντικές επενδύσεις. Είναι δύσκολο να υπολογιστούν τα σχετικά ποσά, αλλά από επανεξέταση πρόσφατων μελετών προκύπτει ότι θα χρειαστούν μεταξύ 38 και 58 δισ. ευρώ για την επίτευξη, έως το 2020, κάλυψης 30 Mbps για όλους (χρησιμοποιώντας ένα μείγμα από VDSL και ασύρματες επόμενης γενιάς) και μεταξύ 181 και 268 δισ. ευρώ για επαρκή κάλυψη ώστε το 50% των νοικοκυριών να περιλαμβάνονταιείναι σε υπηρεσίες ταχύτητας100 Mbps[11].

Με την αυξανόμενη κίνηση στο διαδίκτυο και αύξηση των ευρυζωνικών απαιτήσεων, η αποτελεσματικότερη διαχείριση των δικτυακών πόρων είναι ολοένα σημαντικότερη για την παροχή ευρυζωνικών συνδέσεων υψηλής ταχύτητας. Η συζήτηση έχει ξεκινήσει σχετικά με τον αντίκτυπο της διαχείρισης της κίνησης στον ανοιχτό αποκεντρωμένο χαρακτήρα του δημόσιου διαδικτύου, κεντρικής σημασίας στην ικανότητά του να παρέχει στους χρήστες πρόσβαση και διανομή πληροφοριών, εκτέλεση εφαρμογών και επιλογή υπηρεσιών της αρεσκείας τους. Η σημασία της διατήρησης αυτών των στοιχείων αντικατοπτρίζεται στις τροπολογίες που εισήγαγε η μεταρρύθμιση του 2009 στο ενωσιακό κανονιστικό πλαίσιο για τις ηλ-επικοινωνίες[12]. Η δημόσια διαβούλευση σχετικά με το ανοιχτό διαδίκτυο και την ουδετερότητα των δικτύων που δρομολογήθηκε από την Επιτροπή[13] στις 30 Ιουνίου 2010 επιδιώκει να εξερευνήσει τεχνικές που χρησιμοποιούν οι φορείς εκμετάλλευσης για να διαχειριστούν τη ροή δεδομένων μέσω των δικτύων τους, καθώς και τον ενδεχόμενο αντίκτυπό τους στην εμπειρία των χρηστών του διαδικτύου. Ένα αποτέλεσμα που διαφυλάσσει τον ανοιχτό και ουδέτερο χαρακτήρα του δημόσιου διαδικτύου και αποφεύγει αδικαιολόγητες διακρίσεις, επιτρέποντας παράλληλα στους επιχειρηματίες να μεγιστοποιούν την αποτελεσματικότητα των δικτύων τους και να αναπτύξουν νέα επιχειρηματικά μοντέλα και βελτιωμένες προσφορές εμπορικών υπηρεσιών, αναμένεται να συμβάλει στην ενθάρρυνση των επενδύσεων σε ευρυζωνικές υποδομές υψηλής χωρητικότητας. Η Επιτροπή θα υποβάλει στην πορεία του τρέχοντος έτους έκθεση σχετικά με τα αποτελέσματα της εν λόγω δημόσιας διαβούλευσης. Επίσης, η Επιτροπή θα παρακολουθεί περαιτέρω τη λειτουργία της αγοράς από τη σκοπιά των καταναλωτών (λιανικές τιμές, προσφερόμενες επιλογές, προβλήματα, καταγγελίες κλπ.).

3. Επίτευξη του στόχου ευρυζωνικοτητασ

Με βάση αυτές τις εξελίξεις, η ενωσιακή ευρυζωνική πολιτική πρέπει να προωθήσει συγκεκριμένα μέτρα που θα μπορούσαν (i) να προωθήσουν επενδύσεις, μειώνοντας, π.χ., το επενδυτικό κόστος και (ii) να ενισχύσουν τον ανταγωνισμό στις υποδομές, λαμβάνοντας υπόψη ότι ο ενδεχόμενος ανταγωνισμός από εναλλακτικούς δημόσιους και ιδιώτες επενδυτές (συμπεριλαμβανόμενης της τοπικής αυτοδιοίκησης και των επιχειρήσεων κοινής ωφέλειας), θα αποτελούσε κίνητρο για επενδύσεις σε NGA από κατεστημένους φορείς εκμετάλλευσης. Οι δράσεις αυτές πρέπει να συντονίζονται τόσο σε ενωσιακό όσο και σε εθνικό επίπεδο. Για το λόγο αυτό η Επιτροπή θα συνεργαστεί με τα κράτη μέλη ώστε να προκύψουν αποτελεσματικά εθνικά σχέδια ευρυζωνικότητας.

Εθνικά σχέδια ευρυζωνικότητας

Όλα τα κράτη μέλη διαθέτουν ευρυζωνική στρατηγική[14], λίγα όμως έχουν πλήρως επιχειρησιακά σχέδια για υπερταχέα δίκτυα με συγκεκριμένα μέτρα εφαρμογής για την υλοποίηση των στόχων τους, ιδίως όσον αφορά την αναγκαία χρηματοδότηση. Ο στόχος ευρυζωνικότητας θα επιτευχθεί μόνο εάν όλα τα κράτη μέλη αναλάβουν σχετικές δεσμεύσεις και αφού καθοριστεί επιχειρησιακό σχέδιο που να θέτει εθνικούς στόχους. Στο πλαίσιο της εκτέλεσης του ψηφιακού θεματολογίου, η Επιτροπή θα συνεργαστεί με τα κράτη μέλη για συντονισμό του καθορισμού εθνικών στόχων και θα ενθαρρύνει διαδικασίες διομότιμης επανεξέτασης ανάμεσα σε κράτη μέλη προκειμένου να επιταχυνθεί η μεταφορά βέλτιστης πρακτικής μεταξύ των φορέων χάραξης πολιτικής. Το έργο αυτό θα υποστηριχθεί από ευρυζωνική πλατφόρμα δράσης με ευρύ φάσμα ενδιαφερόμενων φορέων.

Τα σχέδια των κρατών μελών πρέπει να περιλαμβάνουν ένα ισορροπημένο σύνολο δράσεων πολιτικής ώστε να δοθούν κίνητρα για να συμπληρωθούν από δράσεις του ιδωτικού τομέα χρησιμοποιώντας το κοινό πλαίσιο που προκύπτει από συνεπή και και πλήρη εφαρμογή του προσφάτως αναθεωρημένου ενωσιακού κανονιστικού πλαισίου για τις ηλ-επικοινωνίες και τις κατευθύνσεις για ευρυζωνικές κρατικές ενισχύσεις που θέσπισε η Επιτροπή. Πρέπει να ενθαρρυνθούν οι ιδιωτικές επενδύσεις με κατάλληλο συντονισμό του σχεδιασμού και των κανόνων μερισμού υλικών υποδομών, καθώς και με στοχοθετημένα μέτρα χρηματοδότησης για μείωση των κινδύνων και προώθηση νέων ανοικτών υποδομών. Οι ασύρματες υποδομές θα έχουν καίριο ρόλο στην επίτευξη του στόχου ευρυζωνικής κάλυψης στα περισσότερα κράτη μέλη. Τα σχέδια πρέπει να έχουν μακροπρόθεσμη και ολοκληρωμένη εικόνα των δαπανών και των οφελών της κατανομής του ραδιοφάσματος και των συμφωνιών αδειοδότησης, ιδίως των καθαρών θετικών αποτελεσμάτων από αρχικές επενδύσεις και εγκατάσταση. Τα σχέδια πρέπει επίσης να περιλαμβάνουν σαφείς οδηγίες σχετικά με την απορρόφηση ενωσιακών κονδυλίων ευρυζωνικότητας και μέσων της ΕΤΕπ σε επιλέξιμες περιοχές.

Για να υποστηρίξει τη διαδικασία σχεδιασμού, η Επιτροπή θα ενισχύσει την παρακολούθηση της εγκατάστασης δικτύων NGA. Θα χρησιμοποιηθούν υφιστάμενα μέσα όπως οι εκθέσεις υλοποίησης και ψηφιακής ανταγωνιστικότητας και ένας νέος πίνακας αποτελεσμάτων του ψηφιακού θεματολογίου όπου καταγράφονται λεπτομερώς οι επιδόσεις ώστε να μπορούν τα επιμέρους κράτη μέλη να παρακολουθούν και να συγκρίνουν τα σχέδια ευρυζωνικότητας. Ο πίνακας αποτελεσμάτων θα επικουρείται από ένα νέο διαδικτυακό εργαλείο για τη διάδοση των στατιστικών στοιχείων και εκθέσεων ερευνών σχετικά με την ευρυζωνική οικονομία.

Προώθηση επενδύσεων και μείωση του επενδυτικού κόστους

Μια σειρά από μέτρα, ρυθμιστικά και χρηματοδότησης μπορούν να θεσπιστούν σε εθνικό και τοπικό επίπεδο για την προώθηση των επενδύσεων και τη μείωση του κόστους των επενδύσεων.

Εκτιμάται ότι περίπου το 80% του κόστους εγκατάστασης νέας σταθερής υποδομής είναι δαπάνη για έργα πολιτικού μηχανικού, η οποία μπορεί να μειωθεί σημαντικά με κατάλληλο συντονισμό με τις εθνικές και τοπικές αρχές, ακολουθώντας αρχές της πολεοδομίας και επανορθωτικά μέτρα που επιβάλλουν πρόσβαση σε παθητική υποδομή[15]. Το κόστος της ασύρματης υποδομής μπορεί παρομοίως να μειωθεί χάρη στα μέτρα αυτά. Μεταξύ των πιθανών μέτρων για περικοπή δαπανών περιλαμβάνονται:

- Υποχρέωση εγκατάστασης νέων παθητικών υποδομών και καλωδίωσης κτιρίου για την έκδοση πολεοδομικής άδειας.

- Ενθάρρυνση των τοπικών και των ρυθμιστικών αρχών να κάνουν χρηση των εξουσιών τους για να απαιτήσουν την ανακοίνωση, εκ μέρους των φορέων εκμετάλλευσης[16], της ύπαρξης και της κατάστασης των τοπικών υποδομών πρόσβασης με στόχο την τόνωση του ανταγωνισμού. Ειδικότερα, οι εθνικές ρυθμιστικές αρχές πρέπει να χρησιμοποιήσουν τις εξουσίες τους βάσει της οδηγίας 2002/21/ΕΚ για συλλογή όλων των σχετικών πληροφοριών σχετικά με τη γεωγραφική θέση, τη χωρητικότητα και τη διάθεση αγωγών και άλλων ευκολιών τοπικού βρόχου, ώστε να παρασχεθεί σε εναλλακτικούς παρόχους η δυνατότητα να εγκαταστήσουν δίκτυα οπτικών ινών ταυτόχρονα με τους κατεστημένους φορείς, μοιραζόμενοι τη δαπάνη των έργων πολιτικού μηχανικού.

- Συντονισμός των έργων πολιτικού μηχανικού (όπως εκσκαφές σε δημόσιο χώρο, κατασκευή αγωγών) για να καταστεί δυνατή και να εξομαλυνθεί η εγκατάσταση των στοιχείων του δικτύου.

- Παροχή γενικής αρμοδιότητας για την απόκτηση δικαιωμάτων διέλευσης με εξορθολογισμό νομοθεσίας και κανονισμών που αφορούν έργα πολιτικού μηχανικού, πολεοδομία, περιβάλλον, δημόσια υγεία και γενική διοίκηση για απλούστευση και επίσπευση των διαδικασιών, π.χ. για χορήγηση δικαιωμάτων διέλευσης ή σχεδιασμό ιστών, ενδεχομένως με τη δημιουργία μονοαπευθυντικής θυρίδας για τους σκοπούς αυτούς.

- Οι αρχές σχεδιασμού θα μπορούσαν επίσης να μειώσουν το κόστος των επενδύσεων για την εγκατάσταση ασύρματων ευρυζωνικών συνδέσεων με άρση διοικητικών εμποδίων (π.χ. δυσκολίες στην απόκτηση αδειών για νέους σταθμούς βάσης ή στην ανανέωση των συμβάσεων για υπάρχοντες).

Εξάλλου, οι εθνικές ή τοπικές αρχές, μπορούν να υποστηρίξουν την ευρυζωνική εγκατάσταση με άμεσες δημόσιες επενδύσεις ή με δημόσια χρηματοδότηση σύμφωνα με τους κανόνες περί κρατικών ενισχύσεων. Η δημόσια χρηματοδότηση θα μπορούσε να συμβάλει ώστε να καταστούν εφικτά τα δίκτυα υψηλής ταχύτητας, όπου διαφορετικά το κόστος θα ήταν ανυπέρβλητο. Αυτή η δημόσια χρηματοδότηση πρέπει να στοχεύει στη μείωση των εμποδίων για τις ιδιωτικές επενδύσεις.

- Οι δημόσιες αρχές μπορούν να αποφασίσουν να αναλάβουν, με δικά τους έξοδα, τα έργα πολιτικού μηχανικού ώστε να πραγματωθεί και να επιταχυνθεί η εγκατάσταση των οικείων στοιχείων του δικτύου τους από τους σχετικούς φορείς εκμετάλλευσης . Εάν οι εν λόγω εργασίες, είναι κατ 'αρχήν ανοιχτές σε όλους τους πιθανούς χρήστες και όχι μόνο σε φορείς εκμετάλλευσης ηλ-επικοινωνιών, και δημιουργήσουν έτσι τις απαραίτητες προϋποθέσεις για την εγκατάσταση από κοινωφελείς φορείς της δικής τους υποδομής χωρίς διακρίσεις υπέρ ενός συγκεκριμένου κλάδου ή εταιρείας, δεν συνιστούν κρατική ενίσχυση και δεν υπέχουν υποχρέωση κοινοποίησης στην Επιτροπή[17].

- Οι δημόσιες αρχές θα μπορούσαν να κατασκευάσουν ή να χρηματοδοτήσουν κλαδική υποδομή σύμφωνα με τις κατευθυντήριες γραμμές για τις ευρυζωνικές κρατικές ενισχύσεις, παρέχοντας τη δυνατότητα δίκαιης και ισότιμης πρόσβασης σε ευρυζωνικούς φορείς εκμετάλλευσης, ενεργοποιώντας την ανταγωνιστική παροχή υπηρεσιών σε περιοχές των οποίων διαφορετικά δεν θα ήταν οικονομικά συμφέρουσα η εξυπηρέτηση.

- Οι τοπικές αρχές πρέπει επίσης να εξετάσουν το ενδεχόμενο χρήσης υπαρχόντων ή υπό κατασκευή δικτύων κορμού οπτικής ίνας για σύνδεση δημόσιων φορέων (σχολείων, βιβλιοθηκών, κέντρων υγείας), προκειμένου συνδέσεις υψηλής ταχύτητας να φτάσουν σε μη εξυπηρετούμενες κοινότητες[18]. Τα κράτη μέλη πρέπει κατά περίπτωση να εξετάσουν το ενδεχόμενο σύστασης ταμείων ευρυζωνικότητας σε εθνικό επίπεδο, στα οποία θα μπορούν να απευθύνονται οι τοπικές αρχές για την κατασκευή αυτών των παθητικών υποδομών.

- Για την επίσπευση της αξιοποίησης κρατικών ενισχύσεων για ευρυζωνικότητα, τα κράτη μέλη παροτρύνονται να κοινοποιούν το εκάστοτε εθνικό καθεστώς πλαίσιο, αποφεύγοντας έτσι πολλαπλές κοινοποιήσεις μεμονωμένων έργων.

Η Επιτροπή θα προχωρήσει σε επανεξέταση των υφιστάμενων πρακτικών μείωσης του κόστους και, το 2012, θα υποβάλει έκθεση. Καθώς οι δράσεις αναλαμβάνονται κατά κύριο λόγο σε τοπικό επίπεδο, η Επιτροπή θα εκπονήσει και θα βελτιώσει μηχανισμούς που παρέχουν τη δυνατότητα στους τοπικούς φορείς να λαμβάνουν χρήσιμες πληροφορίες με σκοπό τη μείωση των επενδυτικών δαπανών. Η Επιτροπή θα υποστηρίξει τη χρήση των περιφερειακών ταμείων της ΕΕ για δημιουργία και διατήρηση της χαρτογράφησης των υποδομών σε τοπικό και περιφερειακό επίπεδο.

Η Επιτροπή θα συνδράμει επίσης τα κράτη μέλη συνεργαζόμενη με το νεοσύστατο φορέα των ευρωπαϊκών ρυθμιστικών αρχών για τις ηλεκτρονικές επικοινωνίες (BEREC). Στο πλαίσιο των δραστηριοτήτων του, ο BEREC πρέπει να περιλαμβάνει μέτρα για τη στήριξη της ανάπτυξης ευρυζωνικών συνδέσεων ως προτεραιότητα στο πρόγραμμα εργασιών του για το 2011. Σε επίπεδο ΕΕ, η Επιτροπή προσπάθησε να διαμορφώσει το κατάλληλο επενδυτικό κλίμα και να ορίσει ελκυστικά κίνητρα για την εγκατάσταση νέων ανοικτών και ανταγωνιστικών δικτύων μέσω σύστασης για τη ρύθμιση της πρόσβασης σε δίκτυα NGA. Η σύσταση για την NGA, που εγκρίθηκε σε συνδυασμό με την παρούσα ανακοίνωση, παρέχει καθοδήγηση στις εθνικές ρυθμιστικές αρχές αποβλέποντας στην ενίσχυση της κανονιστικής ασφάλειας και της προώθησης των επενδύσεων και της καινοτομίας στην αγορά των ευρυζωνικών υπηρεσιών, λαμβάνοντας δεόντως υπόψη τους κινδύνους που διατρέχουν όλα τα επενδυτικά εγχειρήματα και την ανάγκη για διατήρηση συνθηκών αποτελεσματικού ανταγωνισμού, σημαντικό παράγοντα για τις επενδύσεις διαχρονικά. Θα απαιτηθούν επίσης σημαντικές προσπάθειες από τις αρμόδιες εθνικές αρχές ώστε να εξασφαλιστεί ταχεία και αποτελεσματική υλοποίηση του προγράμματος πολιτικής για το ραδιοφάσμα που θα προωθήσει την εγκατάσταση ασύρματων ευρυζωνικών συνδέσεων.

Προώθηση ασύρματων ευρυζωνικών συνδέσεων

Το υψηλότερο ποσοστό ανάπτυξης στην ευρυζωνική αγορά της ΕΕ σημειώνοται στις κινητές ευρυζωνικές υπηρεσίες, όπου η αφομοίωση υπερδιπλασιάστηκε τον τελευταίο χρόνο. Οι ασύρματες τεχνολογίες καθίστανται κατά συνέπεια όλο και σημαντικότερες στην κάλυψη των αναγκών των ευρυζωνικών επικοινωνιών.

Για τις υπηρεσίες ηλεκτρονικών επικοινωνιών έχει οριστεί ραδιοφάσμα, που έχει βελτιστοποιηθεί τεχνικά ιδίως για ασύρματη ευρυζωνική πρόσβαση με διάφορες αποφάσεις της Επιτροπής, αλλά σε πολλά κράτη μέλη σημαντικό μερίδιο αυτού του ραδιοφάσματος εξακολουθεί να υπόκειται σε περιορισμούς εκχώρησης ή μέρη του δεν έχουν εκχωρηθεί καθόλου.

Καθώς η ζήτηση για ασύρματες υπηρεσίες αυξάνεται, κύρια προτεραιότητα είναι οι εν λόγω συχνότητες που προβλέπονται ήδη μέσω εναρμονισμένης κατανομής να τεθούν πράγματι στη διάθεση των χρηστών, συμπεριλαμβανομένου ραδιοφάσματος που θα προκύψει από το ψηφιακό μέρισμα και από την εκ νέου χρησιμοποίηση συχνοτήτων που παρέμεναν δεσμευμένες για υπηρεσίες δεύτερης γενιάς (GSM). Δεύτερον, πρέπει να οριστεί επαρκές και κατάλληλο τμήμα ραδιοφάσματος για τις ανάγκες κάλυψης και χωρητικότητας των ασύρματων ευρυζωνικών τεχνολογιών και να διατεθεί για την επίτευξη του στόχου του 2020. Η ευρυζωνική ανάπτυξη μπορεί να ενισχυθεί περαιτέρω με βάση ευεργετικά για τον ανταγωνισμό μέτρα, όπως η εισαγωγή της εμπορίας ραδιοφάσματος καθώς και μέτρα για την αποτροπή δυνητικών στρεβλώσεων κατά την τροποποίηση υφιστάμενων αδειών.

Η Επιτροπή προτείνει την ανάληψη συντονισμένης δράσης για την επίτευξη των στόχων αυτών στο πρώτο της σχέδιο πολυετούς προγράμματος πολιτικής για το ραδιοφάσμα, το οποίο υπέβαλε προς έγκριση στο Ευρωπαϊκό Κοινοβούλιο και το Συμβούλιο. Ωστόσο, τα επιμέρους κράτη μέλη θα μπορούσαν να συμβάλουν στην επίτευξη του στόχου ευρυζωνικής κάλυψης γρήγορα εφόσον θεσπίσουν αμέσως πολιτικές για:

- Διάθεση επαρκώς μεγάλων ζωνών ραδιοφάσματος[19],

- Ταχεία χορήγηση δικαιωμάτων χρήσης,

- Αύξηση ευελιξίας και ανταγωνισμού,

- Θέσπιση δευτερογενούς εμπορίας για προσαρμογή στις εξελίξεις της αγοράς.

Ολοένα περισσότερο, οι φορείς εκμετάλλευσης κινητής τηλεφωνίας επισημαίνουν σημαντικές δυσκολίες κατά την επέκταση των υποδομών τους ώστε να ανταποκριθούν στην αυξανόμενη ζήτηση, ιδίως όσον αφορά τους σταθμούς βάσης, εξαιτίας αυξημένων υποχρεώσεων λόγω σχεδιασμού και αβεβαιοτήτων, καθώς και μη εναρμονισμένων και απρόβλεπτων απαιτήσεων ασφάλειας. Η Επιτροπή θα παρακολουθήσει το θέμα με τα κράτη μέλη για την εξασφάλιση ορθολογικών και εθνικές ρυθμίσεις χωρίς στρεβλωτικές επιπτώσεις εν προκειμένω.

Ενίσχυση και εκλογίκευση της χρήσης των Διαρθρωτικών Ταμείων και του Ταμείου Αγροτικής Ανάπτυξης

Η Ευρωπαϊκή Ένωση υποστηρίζει την κατασκευή ευρυζωνικών υποδομών και την αφομοίωση του διαδικτύου, μέσω της αγροτικής ανάπτυξης και των διαρθρωτικών ταμείων, ενώ έχει αποσαφηνίσει την εφαρμογή των κανόνων περί κρατικών ενισχύσεων για χρήση δημόσιων πόρων όσον αφορά εγκατάσταση ευρυζωνικών συνδέσεων.

Κατά την περίοδο προγραμματισμού 2007-2013, ποσά συνολικού ύψος 2,3 δισ. ευρώ από τα διαρθρωτικά ταμεία διατέθηκαν για επενδύσεις σε ευρυζωνικές υποδομές και 12,9 δισ. ευρώ σε υπηρεσίες της κοινωνίας της πληροφορίας. Τα αριθμητικά στοιχεία των δαπανών για τα Διαρθρωτικά Ταμεία παρουσιάζουν σχετικά βραδεία απορρόφηση των πόρων που προορίζονται για ευρυζωνικά έργα. Σε αυτή την περίοδο, 418 εκατ. ευρώ είχαν δεσμευτεί τον Σεπτέμβριο του 2009, ποσό που αντιστοιχεί στο 18% των προγραμματισμένων δαπανών. Την ίδια ημερομηνία, ο μέσος αντίστοιχος αριθμός για όλα τα μέτρα ήταν 27%.[20]

Κατά την ίδια περίοδο προγραμματισμού, 1,02 δισ. ευρώ προστέθηκαν στο Ταμείο Αγροτικής Ανάπτυξης (ΕΓΤΑΑ) και 360 εκατ. ευρώ από αυτά προγραμματίστηκαν για ευρυζωνικά έργα..

Για να συμβάλει στην επέκταση της χρήσης των διαρθρωτικών ταμείων και του ταμείου αγροτικής ανάπτυξης, τόσο για ευρυζωνικές όσο και για λοιπές υπηρεσίες της κοινωνίας της πληροφορίας, η Επιτροπή πρόκειται:

- Να δημοσιεύσει, το 2011, κατευθυντήριες γραμμές σχετικά με ευρυζωνικές επενδύσεις για τις τοπικές και περιφερειακές αρχές ώστε να ενθαρρυνθεί η πλήρης απορρόφηση των ενωσιακών κονδυλίων.

- Να επιδιώξει στενότερη συνεργασία με τις περιφέρειες, με σκοπό να τις βοηθήσει να ενισχύσουν την ικανότητά τους να απορροφούν κεφάλαια. Το 2011, στο πλαίσιο του ευρωπαϊκού δικτύου για την αγροτική ανάπτυξη, οι ενδιαφερόμενοι θα κληθούν σε πανευρωπαϊκή εκδήλωση σχετικά με την ορθή πρακτική στον τομέα της εφαρμογής ΤΠΕ στις περιφέρειες και στις αγροτικές περιοχές και θα διατυπωθούν συστάσεις για περαιτέρω ενέργειες όσον αφορά την κάλυψη του στόχου ευρυζωνικότητας.

- Θα υπάρξει περαιτέρω προσανατολισμός σχετικά με τη χρήση κονδυλίων από συμπράξεις δημόσιου και ιδιωτικού τομέα (ΣΔΙΤ) και άλλων χρηματοδοτικών μέσων, όπως συμπληρωματικά κεφάλαια για επιχειρησιακά προγράμματα των ευρωπαϊκών διαρθρωτικών ταμείων. Πόροι από διαρθρωτικά ταμεία μπορούν να χρησιμοποιηθούν στο πλαίσιο συμπράξεων δημόσιου και ιδιωτικού τομέα, με προϋπόθεση να τηρούνται τις αρχές της ΕΕ σε σχέση με τις προμήθειες για ΣΔΙΤ.

- Να παρουσιάσει ανανεωμένη και διευρυμένη την ευρωπαϊκή ευρυζωνική δικτυακή πύλη[21] για παροχή πολυγλωσσικής πλατφόρμας ανταλλαγής υλικού σχετικά με την υλοποίηση ευρυζωνικών έργων και να προσφέρει πρόσθετες κατευθύνσεις σε θέματα όπως οι κανόνες περί κρατικών ενισχύσεων και η εφαρμογή του κανονιστικού πλαισίου.

Εκπόνηση μέσων ευρυζωνικής χρηματοδότησης

Πολλές επενδυτικές προτάσεις, ιδίως αυτές που αφορούν μερισμό υποδομών από φορείς του ιδιωτικού τομέα ή που προκύπτουν από συνεργασία δημόσιου-ιδιωτών, θεωρούνται από τους υποψήφιους επενδυτές ως συναλλαγές υψηλότερου κινδύνου και συνεπώς είναι πιθανότερο να μην προσελκύσουν ιδιωτική χρηματοδότηση. Τούτο μπορεί να οφείλεται στο μεγαλύτερο χρονικό διάστημα αποπληρωμής ή απλώς στο ότι οι φορείς είναι πολύ μικροί και άπειροι ώστε να προσελκύσουν το ενδιαφέρον των μεγάλων χρηματοπιστωτικών οργανισμών. Οι δυσκολίες στη ρευστότητα και αβέβαιες οικονομικές προοπτικές περιορίζουν επίσης τον κίνδυνο που αποδέχονται οι ιδιωτικοί χρηματοδότες, αυξάνοντας πραγματι το κόστος χρηματοδότησης.

Η Ευρωπαϊκή Τράπεζα Επενδύσεων (ΕΤΕπ) παρέχει ήδη δάνεια κατά μέσο όρο 2 δισ. ευρώ ετησίως σε οικονομικά βιώσιμα έργα ευρυζωνικότητας. Σε περίπτωση συναλλαγών υψηλότερου κινδύνου, τίθεται σε χρήση μέσα καταμερισμού του κινδύνου, όπως η χρηματοδοτική διευκόλυνση καταμερισμού του κινδύνου, που έχουν εκπονήσει η ΕΤΕπ και η Επιτροπή. Η συμμετοχή της ΕΤΕπ προβλέπεται να αυξηθεί, καθώς η Τράπεζα επικεντρώνει εκ νέου τη στρατηγική δανεισμού της στις προτεραιότητες της στρατηγικής Ευρώπη 2020 . Επιπλέον, το όφελος από τη συμμετοχή της ΕΤΕπ σε ένα έργο υπερβαίνει συνήθως την άμεση κεφαλαιακή συνεισφορά της τράπεζας, με «καταλυτική επίδραση» στον τραπεζικό τομέα και τις δυνατότητες προώθησης και, επομένως, προσελκύει περισσότερο το ενδιαφέρον στις ευρυζωνικές υπηρεσίες.

Για τη χρηματοδότηση της ευρυζωνικής υποδομής, οι τοπικές και οι περιφερειακές αρχές ερευνούν συνεχώς και άλλους χρηματοδοτικούς μηχανισμούς, περιλαμβανομένων των συμπράξεων δημόσιου-ιδιωτικού τομέα (ΣΔΙΤ). Οι λύσεις αυτές στοχεύουν στη βελτιστοποίηση της συνέργειας από τον συνδυασμό οικονομικών πόρων δημόσιου και ιδιωτικού τομέα, καθώς και των αντίστοιχων αρμοδιοτήτων τους, στη ρύθμιση και σε επενδύσεις επιχειρηματικού κινδύνου. Για την υποστήριξη των εν λόγω ΣΔΙΤ, η ΕΕ και η ΕΤΕπ θα διατυπώσουν την άνοιξη του 2011 προτάσεις σχετικά με τρόπους ενεργοποίησης της τεχνογνωσίας του Ευρωπαϊκού Κέντρου Εμπειρογνωμοσύνης για τις ΣΔΙΤ (EPEC), συμβουλευτικού οργάνου της ΕΤΕπ που συγχρηματοδοτείται από την ΕΤΕπ και τον προϋπολογισμό της ΕΕ, καθώς και με τη διοχέτευση πόρων της υπάρχουσας και μελλοντικής τεχνικής συνδρομής των κρατών μελών και του προϋπολογισμού της ΕΕ, για την προετοιμασία του έργου. Επιπλέον, οι φορείς των έργων θα επωφεληθούν επίσης από τη λεπτομερή γνώση της ΕΤΕ όσον αφορά την τεχνολογική βάση του τομέα και τα επιχειρηματικά μοντέλα του, καθώς και από την εμπειρογνωμοσύνη της στη διάρθρωση σύνθετων πολυμερών οικονομικών συναλλαγών για ένα ταχέως μεταβαλλόμενο περιβάλλον.

Κατά την προετοιμασία των ενωσιακών προγραμμάτων της ΕΕ που αφορούν το επόμενο πολυετές δημοσιονομικό πλαίσιο και το σχετικό ρόλο της ΕΤΕπ, η Επιτροπή και η ΕΤΕπ πρόκειται επίσης, από την άνοιξη του 2011, να καθορίσουν συγκεκριμένες προτάσεις για χρηματοοικονομικά μέσα ώστε να συμπληρωθούν τα υπάρχοντα μέσα χρηματοδότησης της ευρυζωνικής υποδομής. Αυτά τα μέσα, τα οποία μπορεί να είναι χρεωστικά, εγγυήσεων ή μετοχικά ή συνδυασμός τους, πρέπει να ανταποκρίνονται στις ανάγκες των επενδυτικών έργων όσον αφορά την ευελιξία, την ωριμότητα και τον επιχειρηματικό κίνδυνο. Θα επωφεληθούν από το χαμηλότερο κόστος των κεφαλαίων που απορρέουν από τη διαβάθμισης ΑΑΑ της ΕΤΕπ και τον μη κερδοσκοπικό χαρακτήρα της, καθώς και την ενδεχόμενη προέλευσή τους από τους δημοσιονομικούς πόρους της Ένωσης. Τα μέσα θα είναι επίσης σχεδιασμένα για να λειτουργήσουν ως αγωγοί κονδυλίων που διατίθενται από τα κράτη μέλη[22] και από επενδυτές του ιδιωτικού τομέα για τη χρηματοδότηση της έναρξης εμπορικής λειτουργίας της ευρυζωνικής υποδομής.

Για την εξασφάλιση της χρηματοδότησης έργων υποδομής με υψηλότερο επιχειρηματικό κίνδυνο, απαιτείται για τα μέσα αυτά παροχή ειδικών οικονομικών πόρων με συμβολή της ΕΕ. Για να καταδειχθεί ο δυνητικός αντίκτυπος, η χρηματοδοτική συνεισφορά ύψους 1 δισ. ευρώ από τον προϋπολογισμό της ΕΕ είναι πιθανό να προσελκύσει κεφάλαια από άλλους δημόσιους ή ιδιωτικούς τομείς που θα μπορούσαν να στηρίξουν ακαθάριστες επενδύσεις ύψους 6 - 15 δισ. ευρώ, ανάλογα με τις ανάγκες χρηματοδότησης και τα χαρακτηριστικά κινδύνου των σχετικών επενδύσεων.

Έως ότου τεθεί σε ισχύ ανάλογο μέσο, η ΕΤΕπ θα κάνει χρήση των διαθέσιμων πόρων για την ανάπτυξη και χρηματοδότηση πιλοτικών έργων και καινοτόμων μηχανισμών χρηματοδότησης, σε δεόντως αιτιολογημένες περιπτώσεις. Επιπλέον, η Επιτροπή και η ΕΤΕπ θα διερευνήσουν εάν μπορεί να αξιοποιηθεί η εμπειρία από άλλα κοινά χρηματοδοτικά μέσα (όπως τα RSFF, LGTT ή το ταμείο Marguerite) προς όφελος της χρηματοδότησης ευρυζωνικότητας.

4. Κύριες δράσεις

Η Επιτροπή πρόκειται:

- Το 2011: να υποβάλει πρόταση, σε συνεργασία με την ΕΤΕπ, για χρηματοδότηση ευρυζωνικότητας· έκδοση κατευθύνσεων για τοπικές και περιφερειακές αρχές σχετικά με τη χρήση κονδυλίων της ΕΕ για σχεδιασμό του κατάρτιση ευρυζωνικών έργων· και να εκδώσει κατευθυντήριες γραμμές σχετικά με επενδύσεις ευρυζωνικότητας για τοπικές και περιφερειακές αρχές ώστε να διευκολυνθεί η πλήρης απορρόφηση των ενωσιακών κονδυλίων.

- Έως το 2012: να ολοκληρώσει την αναθεώρηση των πρακτικών μείωσης του κόστους.

- Έως το τέλος του 2013: να ενισχύσει και εξορθολογίσει τη χρήση χρηματοδότησης ευρυζωνικών συνδέσεων υψηλής ταχύτητας με κοινοτικά μέσα βάσει του τρέχοντος δημοσιονομικού πλαισίου (π.χ. ΕΤΠΑ, ERDP, ΕΓΤΑΑ, TEN, CIP).

Η Επιτροπή καλεί επίσης τα κράτη μέλη:

- Να εφαρμόσουν χωρίς καθυστέρηση τη σύσταση για την NGA και να προβλεφθούν οι βασικές πτυχές του ευρωπαϊκού προγράμματος πολιτικής για το ραδιοφάσμα,

- Να θέσουν εθνικούς στόχους ευρυζωνικότητας και να εγκρίνουν σχετικά επιχειρησιακά σχέδια σύμφωνα με τον ευρωπαϊκό στόχο· η Επιτροπή θα επανεξετάσει τα εθνικά σχέδια το 2011,

- Να αναλάβουν δράση σε εθνικό επίπεδο για τη μείωση του κόστους των επενδύσεων ευρυζωνικότητας.

-

[1] Ψηφιακό θεματολόγιο για την Ευρώπη COM(2010) 245

[2] ΕΥΡΩΠΗ 2020 - Στρατηγική για έξυπνη, διατηρήσιμη και χωρίς αποκλεισμούς ανάπτυξη, COM(2010) 2020.

[3] Για παράδειγμα, θα μπορούσε να αναμένεται ότι, για να επιτευχθεί ο στόχος των 100Mbps, πρέπει το 2015 περίπου 15% των ευρωπαϊκών νοικοκυριών να έχουν συνδρομές με ανάλογες ταχύτητες.

[4] Βλ.: Network developments in support of innovation and user needs, OΟΣΑ, 2009.

[5] Network developments in support of innovation and user needs, OΟΣΑ, 2009.

[6] Κοινοτικές κατευθυντήριες γραμμές για την εφαρμογή των κανόνων για τις κρατικές ενισχύσεις όσον αφορά την ταχεία ανάπτυξη ευρυζωνικών δικτύων (ΕΕ C 235 της 30.9.2009).

[7] Έκθεση για την ψηφιακή ανταγωνιστικότητα της Ευρώπης, SEC(2010)627. Κινητές ‘γραμμές’= αποκλειστικές κάρτες δεδομένων + κλειδιά usb + κλειδιά υλικού (dongles).

[8] Βλ. [URL] για περίληψη των κύριων τεχνολογιών.

[9] Data Over Cable Service Interface Specification (προδιαγραφή διεπαφής για τη μεταφορά δεδομένων μέσω καλωδιακής υπηρεσίας)

[10] Πρέπει, ωστόσο, να σημειωθεί ότι εύρος ζώνης που παρέχεται σε μεμονωμένους χρήστες ασύρματων επικοινωνιών θα εξαρτηθεί από τον αριθμό κυψελών που εξυπηρετούν συγκεκριμένη περιοχή και από τον αριθμό χρηστών της υπηρεσίας σε δεδομένη χρονική στιγμή.

[11] Οι διαφορές οφείλονται κυρίως σε διακυμάνσεις στην κατανομή της πυκνότητας νοικοκυριών και στη σύνθεση τεχνολογιών. Πηγές: Plum/Cave – Broadband Stakeholder Group, JP Morgan και Analysis Mason (UK).

[12] Άρθρο 8 παράγραφος 3β) και 8 παράγραφος 4 ζ) της οδηγίας 2002/21/EΚ (οδηγία πλαίσιο) όπως τροποποιήθηκε από την οδηγία 2009/140/EΚ.

[13] http://ec.europa.eu/information_society/policy/ecomm/library/public_consult/nga/index_en.htm

[14] Βλ. [URL] για περίληψη των σχεδίων ευρυζωνικότητας των κρατών μελών.

[15] Βλ.τροποποιήσεις στην οδηγία 2002/21/EΚ, άρθρο 12, (ΕΕ L337 της 18ης Δεκεμβρίου 2009).

[16] Σύμφωνα με το άρθρο 12 παράγραφος 4 της αναθεωρημένης οδηγίας πλαίσιο και άρθρο 9 παράγραφος 4 της οδηγίας για την πρόσβαση.

[17] Βλ. κατευθυντήριες γραμμές για τις κρατικές ενισχύσεις,, παράγραφος 61,ό.π. υποσημείωση 6.

[18] Αυτό έγινε επιτυχώς στο Ηνωμένο Βασίλειο (πρβλ. (www.nynet.co.uk) και (http://wales.gov.uk/topics/businessand economy/broadbandandict/).

[19] Ουσιαστικής σημασίας για το καθορισμένο ραδιοφάσμα είναι να διατίθεται κατά αποδοτικό τρόπο· τούτο πρέπει να γίνεται τόσο στην περίπτωση ανοίγματος νέου ραδιοφάσματος (όπως τα 2,6 GHz καθώς και τα 800 MHz) όσο και με την ελευθέρωση της χρήσης υφιστάμενου (π.χ. ζώνη των 900/1800 MHz — βλ. την αναθεωρημένη οδηγία GSM και την απόφαση για τα 900/1800 MHz).

[20] Στη στρατηγική έκθεση 2010 σχετικά με την υλοποίηση των προγραμμάτων 2007-2013 - COM(2010) 110 – περιλαμβάνεται αξιολόγηση της υλοποίησης της ευρυζωνικότητας, ενώ σε επερχόμενη ανακοίνωση, Περιφερειακή πολιτική που συμβάλλει στην έξυπνη ανάπτυξη, της στρατηγικής Ευρώπη 2020 θα περιλαμβάνονται συστάσεις στις διαχειριστικές αρχές. Κατανομή των δαπανών ευρυζωνικότητας διατίθεται στην ηλε-διεύθυνση [URL].

[21] http://www.broadband-europe.eu/Pages/Home.aspx

[22] Οι πόροι των κρατών μελών πρέπει να χρησιμοποιηθούν σύμφωνα με τις Κοινοτικές κατευθυντήριες γραμμές για την εφαρμογή των κανόνων για τις κρατικές ενισχύσεις όσον αφορά την ταχεία ανάπτυξη ευρυζωνικών δικτύων .